REGOLAMENT TAL-KUMMISSJONI (UE) 2022/93

tal-20 ta’ Jannar 2022

li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-akrinatrina, il-fluvalinat, il-folpet, il-fosetil, l-isofetammid, “l-iżolat ħafif Abp1 tal-Virus tal-Mużajk tal-Pepino, ir-razza EU”, “l-iżolat ħafif Abp2 tal-Virus tal-Mużajk tal-Pepino, ir-razza CH2”, is-spinetoram u s-spirotetramat f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 5(1) u l-Artikolu 14(1)(a) tiegħu,

Billi:

(1) Il-livelli massimi ta’ residwi (MRLs) għall-akrinatrina, il-fluvalinat, il-folpet, l-isofetammid, is-spinetoram u s-spirotetramat, ġew stabbiliti fl-Anness II tar-Regolament (KE) Nru 396/2005. L-MRLs għall-fosetil ġew stabbiliti fil-Parti A tal-Anness III ta’ dak ir-Regolament. Għall-iżolat ħafif Abp1 tal-Virus tal-Mużajk tal-Pepino, ir-razza EU, u għall-iżolat ħafif Abp2 tal-Virus tal-Mużajk tal-Pepino, ir-razza CH2, ma ġewx stabbiliti MRLs speċifiċi fir-Regolament (KE) Nru 396/2005 u lanqas ma ġew inklużi dawk is-sustanzi fl-Anness IV ta’ dak ir-Regolament, u għaldaqstant japplika l-valur prestabbilit ta’ 0,01 mg/kg stipulat fl-Artikolu 18(1)(b) tiegħu.

(2) Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva akrinatrina fuq il-ħawħ u l-bżar ħelu/il-kapsikum, tressqet applikazzjoni f’konformità mal-Artikolu 6(1) tar-Regolament (KE) Nru 396/2005 biex jiġu emendati l-MRLs eżistenti.

(3) Fir-rigward tal-fluvalinat, tressqet applikazzjoni bħal din għat-tadam u għad-dulliegħ. Fir-rigward tal-folpet, tressqet applikazzjoni bħal din għax-xgħir, għall-ħafur u għas-segala. Fir-rigward tal-fosetil, tressqet applikazzjoni bħal din għal-lumi, għall-ixkomp, għall-mandolin u għall-“infużjonijiet erbali mill-weraq u mill-ħxejjex aromatiċi”, wara l-użu tal-fosfonati tal-potassju. Fir-rigward tal-isofetammid, tressqet applikazzjoni bħal din għall-frott tal-kannamiela. Fir-rigward tas-spinetoram, tressqet applikazzjoni bħal din għall-burdlieq. Fir-rigward tas-spirotetramat, tressqet applikazzjoni bħal din għall-kurrat, għall-“Basal tar-Rebbiegħa/basal aħdar u basal ta’ Wales” u għall-“għasel u prodotti oħrajn tal-apikultura”.

(4) F’konformità mal-Artikolu 8 tar-Regolament (KE) Nru 396/2005, dawk l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.

(5) L-Awtorità Ewropea dwar is-Sigurtà fl-Ikel (“l-Awtorità”) ivvalutat l-applikazzjonijiet u r-rapporti tal-evalwazzjonijiet u b’mod partikolari eżaminat ir-riskji għall-konsumaturi, u fejn rilevanti, ir-riskji għall-annimali, u ħarġet l-opinjonijiet motivati tagħha dwar l-MRLs proposti (2). L-Awtorità bagħtet dawk l-opinjonijiet lill-applikanti, lill-Kummissjoni u lill-Istati Membri, u qegħdithom għad-dispożizzjoni tal-pubbliku.

(6) Fir-rigward tas-spinetoram fil-burdlieq, l-Awtorità vvalutat applikazzjoni bil-ħsieb li tistabbilixxi MRL għall-ħass u tat opinjoni motivata dwar l-MRL propost (3). F’dak il-qafas, l-Awtorità vvalutat il-provi tar-residwi fir-rigward ta’ Prattika Agrikola Tajba (Good Agricultural Practice, GAP) għall-ħass u dan wassal għal proposta ta’ MRL ta’ 4 mg/kg. F’konformità mal-linji gwida eżistenti tal-Unjoni dwar l-estrapolazzjoni tal-MRLs (4), jixraq li l-MRL għall-burdlieq jiġi stabbilit għal 4 mg/kg abbażi tal-provi tar-residwi mwettqa fuq il-ħass.

(7) Fir-rigward tal-applikazzjonijiet l-oħra kollha, l-Awtorità kkonkludiet li r-rekwiżiti kollha fir-rigward tad-data ġew issodisfati, u li abbażi tal-valutazzjoni tal-esponiment tal-konsumaturi għal 27 grupp speċifiku Ewropew tal-konsumaturi, il-modifiki lill-MRLs mitluba mill-applikanti kienu aċċettabbli mil-lat tas-sikurezza tal-konsumaturi. L-Awtorità qieset l-aktar tagħrif reċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi permezz tal-konsum tal-prodotti kollha tal-ikel li jista’ jkun fihom dawn is-sustanzi, u lanqas l-esponiment tul perjodu qasir minħabba livell għoli ta’ konsum tal-prodotti rilevanti, ma wrew li hemm riskju li tinqabeż id-doża aċċettabbli ta’ kuljum jew id-doża akuta ta’ referenza.

(8) Fil-kuntest tal-approvazzjoni tas-sustanzi attivi b’riskju baxx l-iżolat ħafif Abp1 tal-Virus tal-Mużajk tal-Pepino, ir-razza EU u l-iżolat ħafif Abp2 tal-Virus tal-Mużajk tal-Pepino, ir-razza CH2, l-applikazzjonijiet tal-MRL b’appoġġ għall-użi rappreżentattivi fuq it-tadam skont il-GAPs fl-Unjoni ġew inklużi fid-dossiers ta’ sommarju, f’konformità mal-Artikolu 8(1)(g) tar-Regolament (KE) Nru 1107/2009 tal-Parlament Ewropew u tal-Kunsill (5). Dawk l-applikazzjonijiet ġew evalwati mill-Istat Membru kkonċernat f’konformità mal-Artikolu 11(2) ta’ dak ir-Regolament. L-awtorità vvalutat l-applikazzjonijiet u tat konklużjoni dwar ir-rieżami bejn il-pari tal-valutazzjoni tar-riskju tal-pestiċidi ta’ dawk is-sustanzi attivi (6). F’dak il-qafas, l-Awtorità ma kinitx tal-fehma li kien meħtieġ jiġu stabbiliti valuri ta’ referenza għal dawk is-sustanzi u rrakkomandat l-inklużjoni tal-iżolat ħafif Abp1 tal-Virus tal-Mużajk tal-Pepino, ir-razza EU u tal-iżolat ħafif Abp2 tal-Virus tal-Mużajk tal-Pepino, ir-razza CH2 fl-Anness IV tar-Regolament (KE) Nru 396/2005.

(9) Abbażi tal-opinjonijiet motivati u tal-konklużjoni tal-Awtorità, u filwaqt li jitqiesu l-fatturi rilevanti tas-suġġett ikkunsidrat, il-modifiki rispettivi lill-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(10) Għalhekk, ir-Regolament (KE) Nru 396/2005 jenħtieġ li jiġi emendat skont dan.

(11) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II, III u IV tar-Regolament (KE) Nru 396/2005 huma emendati f’konformità mal-Anness ta’ dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-20 ta’ Jannar 2022. Għall-Kummissjoni Il-President Ursula VON DER LEYEN

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA disponibbli online: http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers. EFSA Journal 2021;19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons. EFSA Journal 2021;19(6):6646.

Reasoned opinion on the modification of the existing maximum residue levels for folpet in barley, oat, rye and wheat. EFSA Journal 2021;19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs. EFSA Journal 2021;19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries. EFSA Journal 2021;19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey. EFSA Journal 2021;19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005. EFSA Journal 2020;18(1):5997.

(4) Technical guidelines on data requirements for setting maximum residue levels, comparability of residue trials and extrapolation of residue data on products from plant and animal origin (SANTE/2019/12752).

(5) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(6) Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2. EFSA Journal 2021;19(1):6388.